འདྲེ་ལག་གི་གདོང་ལ་གཟབ་ནན་གྱི་ཉམས་དང་བཅས་མིག་ཟུང་བཙུམ་བཞིན་ལག་པས་ཐལ་མོ་ཕྱེད་ཙམ་སྦྱོར་ཅིང་ཧ་ཅང་ཡིད་འཕངས་ཤིང་བློ་ཕམ་པའི་རྣམ་འགྱུར་དང་བཅས་གྲོགས་པོ་རེ་འགའ་ལ་ཐང་ལོའི་གཏམ་རྒྱུད་མ་ཡིན་པའི་གཏམ་རྒྱུད་འདི་གླེང་བར་བྱེད།ཡང་གཅིག་བཤད་ན།འདྲེ་ལག་ཁོ་ནས་མཐོང་བའི་མིག་མཐོང་ལག་ཟིན་གྱི་དངོས་བྱུང་གཏམ་རྒྱུད་འདི་ཐང་ལོ་ཡོད་ས་ནས་གཞན་ལ་གཏན་ནས་གླེང་མྱོང་མེད་ལ་གླེང་ཀྱང་མི་ཕོད།ཁོས་བཤད་ན་དེ་ནི་གཅིག་ནས་ཐང་ལོ་ལ་གཞན་གྱིས་དགོས་མེད་ཀྱི་སྐད་ཆ་བཤད་པར་དོགས་པས་ཡིན་པ་དང་།གཉིས་ནས་ཐང་ལོ་ལ་ཡང་བསྐྱར་བཤད་མི་ཤེས་བའི་ཀླུས་གནོད་པ་དེ་འབྱུང་བར་སྐྲག་པས་ཡིན།གཞན་ཡང་དོན་དག་འདི་ཁོ་རང་ཁོ་ནས་མ་གཏོགས་མི་ཤེས་བས་གཏམ་མི་ཁ་བརྒྱུད་ན་ཇེ་མང་གི་དཔེ་བཞིན་དུ།དོན་དངོས་ནས་ལྷ་སྒྲུང་དུ་གྱུར་ཅིང་ལྷ་སྒྲུང་ནས་ཀླུ་དཔེར་མི་འགྱུར་བའི་ངེས་བ་ཡང་མེད་པས།ཁོས་བསམ་བཞིན་སྦ་གསང་ལྟ་བུ་ཞིག་བྱས་ནས་ལོ་ངོ་མང་པོ་ཞིག་འགོར་ཡོད།